Η Royal Caribbean ψηφίζει Ελλάδα.
Η Κεφαλονιά, όμως, μένει εκτός σχεδιασμού!
Royal Caribbean και NCL απουσιάζουν από τα δημοσιευμένα προγράμματα για το ’27 και ‘28. Ποιο είναι το στρατηγικό σχέδιο της Κεφαλονιάς για την κρουαζιέρα;

Καταμέτρηση βάσει δημοσιευμένων προγραμμάτων έως 19/10/2026. Τα δρομολόγια μπορεί να μεταβληθούν.

Οι αριθμοί που αξίζουν προσοχή
Η ανακοίνωση της Royal Caribbean για την επέκταση των ευρωπαϊκών δρομολογίων της την περίοδο 2028-2029 είναι θετική είδηση για την κρουαζιέρα στην Ελλάδα. Ο Πειραιάς ενισχύεται ως λιμάνι εκκίνησης και το Ηράκλειο επιστρέφει στον προγραμματισμό της εταιρείας.
Για την Κεφαλονιά, όμως, ο δημοσιευμένος προγραμματισμός των επόμενων ετών προκαλεί εύλογο προβληματισμό. Το 2027 προβλέπεται μόλις μία προσέγγιση της Royal Caribbean στο Αργοστόλι, με το Mariner of the Seas.
Στον δημοσιευμένο προγραμματισμό του 2028 δεν εμφανίζεται καμία προσέγγιση και αποχωρεί οριστικά από το νησί μας.
Στο γειτονικό Κατάκολο, αντίθετα, καταμετρώνται 33 προγραμματισμένες προσεγγίσεις της Royal Caribbean για το 2028, με τρία πλοία.
Το Explorer of the Seas, που παλαιότερα επισκεπτόταν την Κεφαλονιά μεταφέροντας χιλιάδες επιβάτες, δεν περιλαμβάνει το Αργοστόλι στα δημοσιευμένα δρομολόγιά του για το 2028. Αντίθετα, καταγράφονται 15 προσεγγίσεις του στο Κατάκολο.
Στο ίδιο μοτίβο, η Norwegian Cruise Line (NCL), με παλαιότερη παρουσία στο νησί, απουσιάζει από τα δημοσιευμένα προγράμματα της Κεφαλονιάς για το 2027. Για το 2027 καταμετρώνται 27 προσεγγίσεις της στο Κατάκολο.
Η απουσία δύο κολοσσών της παγκόσμιας κρουαζιέρας, της Royal Caribbean και της Norwegian Cruise Line, από τα δημοσιευμένα μελλοντικά προγράμματα της Κεφαλονιάς δεν αποτελεί μια απλή μεταβολή στον αριθμό των αφίξεων. Είναι μια ιδιαίτερα ανησυχητική εξέλιξη, με σοβαρή εμπορική και στρατηγική σημασία, που επιβάλλει άμεση διερεύνηση και συγκεκριμένες ενέργειες, αφού οι δύο ανωτέρω εταιρείες είναι οι μεγαλύτερες στον κόσμο, με σειρά κατάταξης.
Πώς διαμορφώνονται τα δρομολόγια
Το itinerary planning δεν είναι μια απλή επιλογή λιμανιών στον χάρτη. Είναι μια δυναμική διαδικασία που αρχίζει χρόνια πριν από την εκτέλεση των ταξιδιών. Οι εταιρείες εξετάζουν αποστάσεις, κόστος, ασφάλεια, υποδομές, διαθεσιμότητα θέσεων, δυνατότητες εκδρομών και συνολική εμπειρία των επισκεπτών.
Καθοριστική είναι και η ενεργή συνεργασία με τους προορισμούς. Συναντήσεις με υπευθύνους σχεδιασμού, παρουσιάσεις, επιθεωρήσεις υποδομών, επισκέψεις στελεχών και παρουσία στα διεθνή επαγγελματικά φόρουμ αποτελούν μέρος της πρακτικής που περιγράφουν η ίδια η CLIA και ειδικοί του κλάδου.
Αυτές οι σχέσεις δεν δημιουργούνται περιστασιακά. Χρειάζονται συνέχεια, ανταπόκριση και επαγγελματική διεκδίκηση. Όταν ένας προορισμός απέχει από τον διάλογο με την αγορά, αυξάνεται ο κίνδυνος να αποδυναμωθεί η θέση του στον μελλοντικό σχεδιασμό. Με άλλα λόγια, να σχεδιάζονται δρομολόγια για εσένα, χωρίς εσένα.
«Πάει πάρα πολύ καλά η κρουαζιέρα. Πόσο καλύτερα θα έπρεπε να πηγαίνουμε; Θεωρώ ότι κάθε χρόνο πάμε καλύτερα».
Από την δήλωση του αρμόδιου αντιδημάρχου Τουρισμού, Ιούλιος 2026

Η σταθερότητα δεν σημαίνει αυτομάτως ανάπτυξη
Η Κεφαλονιά εξακολουθεί να υποδέχεται σημαντικό αριθμό κρουαζιεροπλοίων, με συνολικές αφίξεις που τα τελευταία χρόνια κινούνται σε σχετικά σταθερά επίπεδα.
Η διατήρηση του αριθμού, όμως, δεν αρκεί ως δείκτης ανάπτυξης.
Ένας προορισμός μπορεί να κρατά τον όγκο της δραστηριότητάς του και ταυτόχρονα να χάνει σημαντικές εταιρείες και μελλοντικές ευκαιρίες.
Η δήλωση του αρμόδιου αντιδημάρχου, το «Πόσο καλύτερα θα έπρεπε να πηγαίνουμε;» αφήνει μια αίσθηση εφησυχασμού. Όταν όμως δύο μεγάλοι όμιλοι απουσιάζουν από τα μελλοντικά προγράμματα μας, χρειάζεται σχέδιο, δράση και κινητοποίηση και όχι ικανοποίηση.
Η κρουαζιέρα χρειάζεται να αξιολογείται συνεχώς τόσο από όσα συμβαίνουν σήμερα όσο και από το μέλλον με το ποιοι όμιλοι επιστρέφουν, με ποια συχνότητα και με το ποιες νέες θέσεις διεκδικούμε.
Γι’ αυτό δεν αρκεί ο φετινός πίνακας αφίξεων έναντι του περσινού. Χρειάζονται στοιχεία για τη σύνθεση των εταιρειών, την επιστροφή τους, τις εμπορικές επαφές και την παρουσία της Κεφαλονιάς στον προγραμματισμό των επόμενων ετών.
Επιστροφή εταιρειών, νέες συμφωνίες, προγράμματα
επόμενων ετών
Συνολικός αριθμός προσεγγίσεων
ΤΙ ΟΦΕΙΛΟΥΜΕ ΝΑ ΠΑΡΑΚΟΛΟΥΘΟΥΜΕ
ΤΙ ΚΑΤΑΓΡΑΦΟΥΜΕ

Τα συγκεκριμένα ερωτήματα προς τους αρμόδιους
Ο αρμόδιος αντιδήμαρχος Τουρισμού, η Τουριστική Επιτροπή και το Δημοτικό Λιμενικό Ταμείο μπορούν να προσφέρουν ουσιαστική ενημέρωση σε πέντε βασικά ερωτήματα:
01 Έχουν διερευνηθεί οι λόγοι απουσίας της Royal Caribbean και της NCL από τα δημοσιευμένα προγράμματα της Κεφαλονιάς για το 2027/2028; Ποιές απαντήσεις έχουν δοθεί για την απουσία τους;
02 Πότε έγιναν οι τελευταίες επαφές με τις εταιρείες αυτές αλλά και με άλλες, ποια στελέχη συμμετείχαν, τι συζητήθηκε και ποια ήταν τα αποτελέσματα;
03 Ποιες συγκεκριμένες δράσεις έχουν αναληφθεί για την επιστροφή τους και την προσέλκυση νέων εταιρειών;
04 Ποιος εκπροσωπεί οργανωμένα την Κεφαλονιά στη διεθνή αγορά κρουαζιέρας και στις συναντήσεις για τον σχεδιασμό δρομολογίων και πώς;
05 Υπάρχει δημοσιοποιημένο στρατηγικό σχέδιο, με στόχους, δράσεις, χρονοδιάγραμμα και μετρήσιμα αποτελέσματα, για την ενίσχυση της ανταγωνιστικότητας και της θέσης της Κεφαλονιάς στον παγκόσμιο χάρτη της κρουαζιέρας;
Απαιτείται σχέδιο για την επόμενη ημέρα
Η απουσία των δύο εμβληματικών ομίλων κρουαζιέρας από τα δημοσιευμένα προγράμματα πρέπει να προκαλεί σοβαρό προβληματισμό για την εμπορική θέση της Κεφαλονιάς. Χρειάζεται να αναζητηθούν οι λόγοι, να αξιολογηθούν οι επαφές που έχουν γίνει και να παρουσιαστεί δημόσια το σχέδιο για την επόμενη ημέρα.
Οι πρωτοβουλίες δεν αφορούν μόνο έναν φορέα. Χρειάζονται συντονισμός τουριστικής διοίκησης, λιμενικών υπηρεσιών και επαγγελματιών, καθώς και ένα σαφές σημείο επαφής για τις εταιρείες κρουαζιέρας.
Η κρουαζιέρα δεν αναπτύσσεται στον αυτόματο πιλότο. Απαιτεί στρατηγική, διαρκή παρουσία, συνεργασίες και επαγρύπνηση. Το πραγματικό μέτρο της επιτυχίας δεν είναι μόνο πόσες αφίξεις μετράμε σήμερα, αλλά τι κάνουμε σήμερα για να εξασφαλίσουμε τις αφίξεις του αύριο.
Σε αυτά τα ερωτήματα χρειάζονται συγκεκριμένες δημόσιες απαντήσεις, όχι αύριο, αλλά σήμερα.
Cpt. Ηλίας Στεφανάτος

